Jooga-Masa keskittyy ja Miettunen tarkkailee kirjapinoa. M.A. Kemi ja yleisö seuraavat taustalla jännittyneenä suoritusta. Kuva: Mika Korkee

Kirjoittaja on Kalevan yleisöarvioija, joka raportoi yleisön näkökulmasta Oulun juhlaviikkojen festivaalitapahtumista.

Tänään se vihdoin tapahtuu. Lähes varmasti voin olla todistamassa yliluonnollista ilmiötä, kun Tähtitornin Kahvilassa järjestetään Henkisten Lajien Mestaruuskisat. Lajeina telepatia, telekinesia ja teleportaatio. Koska kyse on kilpailusta, oletan, että paikalla ovat vain todelliset kyvyt.

Suomessa on kautta historian luotettu näennäistieteisiin. Kekkosella oli oma astrologi. Näistä viimeaikaisista viranhaltijoista en tiedä, mutta ovatko he nyt ollenkaan oikeita presidenttejä?

Suomalaisista 75 prosenttia kuuluu johonkin uskonlahkoon, jonka tunnuksena on julma kidutusväline. Poliisi käytti Auer-tutkimuksissa Kekkosen hengessä selvännäkijää. Lehtiin painetaan horoskoopeista jopa erillisiä liitteitä, ja homeopatian Kela-korvattavuudesta on puhuttu naama peruslukemilla A-studiossa.

Ulkoministeri Timo Soinin (ps.) järjestämälle rukousaamiaiselle saapui vaikuttajia yhteiskunnan eri aloilta. Eduskunnan varapuhemies ja kansanedustaja Paula Risikko (kok.) toi aamiaiselle eduskunnan terveiset. Lista on loputon.

Siksi uskon, että kun parhaat voimat kokoontuvat yhteen, niin teleportaatio on peruskauraa. Muistaakseni Pekka Perä korosti jossain yhteydessä kristinuskoaan. En jää arvailemaan, missä Jumala oli, kun Talvivaaraa perustettiin, vaan polkaisen pyöräni kohti Tähtitornin kahvilaa.

Kilpailun järjestäjänä ja teknisenä tuomarina toimii Kari E. Miettunen sekä juontajana Matti A. Kemi. Tapahtuma on osa Oulun juhlaviikkoja ja Oulun Muusajuhlia.

Kilpailu on muodostunut jo klassikoksi. Tähän mennessä varsinaista suoritusta ei ole kuitenkaan tapahtunut. Syyllisenä pidetään WiFi-verkkojen aiheuttamaa häirintää. Tekninen tuomari Miettunen pyytääkin kaikkia läsnäolijoita sammuttamaan mobiililaitteensa.

Tänä vuonna telekinesiaa, jossa pyritään liikuttamaan esineitä koskematta niihin, on helpotettu pienentämällä nostettavaa kirjapinoa. Aiempina vuosina oli nostettava koko Kalle Päätalon Iijoki-sarja. Nyt pinossa on vain Viina-Matin runokirja ja Dave Lindholmin elämänkerta.

Teleportaatiossa ihmisen rakenne hajotetaan ja tieto hänen koostumuksestaan kuljetetaan salamannopeasti toiseen paikkaan. Tässä lajissa tuomaristo on joutunut asettamaan omat rajoituksensa. Utajärvelle siirtyminen on kielletty, koska tuomaristolla ei ole edustusta siellä.

Telepatiaa pidetään jostain syystä kolmiottelun helpoimpana lajina. Siinä Miettunen lukee hiljaa itsekseen runon, jonka kilpailija sitten yliaistii ja toistaa sanasta sanaan oikein. Kilpailija pseudonyymi runoilija Eeva Holma yritti tarjota Miettuselle omaa runokirjaansa luettavaksi, mutta tuomaristo oli tarkkana ja antoi Holmalle varoituksen vilpin yrittämisestä.

Sen sijaan kilpailija jooga-Masa nappasi yhden sanan oikein Miettusen mielessään lukemastaan runosta. Oikea sana oli ”on”. Tapaus oli poikkeuksellinen ja aiheutti yleisössä levotonta liikehdintää. Tuomaristo ei pitänyt sitä kuitenkaan vielä suorituksena, koska 167 muuta sanaa menivät väärin ja sana ”on” oli väärässä paikassa. Jooga-Masa sai silti yhden pisteen.

Koska yliluonnollisia suorituksia ei tänäkään vuonna tapahtunut, kilpailu jouduttiin ratkaisemaan tyylipisteillä. Kilpailun voittaa siten tyyliin ja taiteelliseen ilmaisuun panostanut Uralin perhonen, toiseksi tulee jooga-Masa ja kolmanneksi pseudonyymi runoilija Eeva Holma.

Tapahtuma oli todella mielenkiintoinen, ja puitteet olivat kunnossa. Tähtitornin Kahvilan ylätasanne on huomattavan etäällä maanpinnasta, taivas on siis tavanomaista lähempänä.

Kilpailijat antoivat todella kaikkensa. Esimerkiksi Holman yrittäessä siirtää itsensä koivun oksalle istumaan, osa yleisöstä arveli, että ainakin Holman pikkurilli oli jo siellä. Säihkyvän Sähikäisen kirjapinon nostoyritys taas kariutui monen mielestä ajan puutteeseen. Tuomarit pysyivät kuitenkin tiukkana. Aikaraja oli yksi minuutti ja pulinat pois.

Vaikka tapahtuma oli onnistunut, niin poistun paikalta hieman pettyneenä. Olin niin varma asiasta. Katkerana pohdin vielä Timo Soinin rukousaamiaista. Mitä siellä oikein rukoiltiin ja saavutettiinko siellä todellisia tuloksia?

Onko tulossa uusi jytky?